શિક્ષક જ્યારે શાળામાં પૂછતા કે, તમારે મોટા થઈને શું બનવું છે? ત્યારે હું અને મારા મિત્રો એક જ જવાબ આપતા, આર્મીમેન બનવું છે. પરંતુ બાળપણનું એ આર્મીમાં જોડાવાનું સ્વપ્ન પછી વ્યવહારિક જીવનના વહેણમાં આગળ વધતાં વધતાં રસ્તામાં ક્યાં છૂટી ગયું એ ખબર ન પડી. કારણ કે, તેજસ્વી વિદ્યાર્થીઓ માટેની કારકિર્દીનાં વિકલ્પ તરીકે ડોક્ટર અથવા એન્જિનિયર સિવાય આર્મીનો વિકલ્પ ક્યારેય કોઈએ બતાવ્યો જ નહીં. હું નવમા ધોરણમાં ગામડું છોડીને અભ્યાસર્થે રાજકોટ આવ્યો. ક્રિષ્ના સાયન્સ સ્કૂલમાંથી ધોરણ ૧૨ સાયન્સ બાયોલોજી વિષયમાં ૯૩% માર્ક સાથે પાસ કર્યું અને સુરેન્દ્રનગરની સી.યુ.શાહ મેડિકલ કોલેજમાં એમબીબીએસમાં એડમિશન લીધું. હું ૨૦૧૫ની સાલ સુધીમાં તો ડોક્ટર બની ગયો.